**Informatīvais ziņojums**

**“Par valsts budžeta saistību uzņemšanos Eiropas Savienības finanšu instrumenta “Nodarbinātības un sociālās inovācijas programma” finansētā projekta “Sociālo inovāciju kompetences centri – kapacitātes celšana ilgtspējīgai sabiedrībai” īstenošanai”**

1. Pamatojums informatīvā ziņojuma virzībai

Eiropas Komisija (turpmāk – EK) 20.07.2020. Eiropas Savienības (turpmāk – ES) Nodarbinātības un sociālās inovācijas programmas (turpmāk – NSIP programma) ietvaros izsludināja projektu konkursu Nr. VP/2020/010 “Sociālās inovācijas kompetences centrs”[[1]](#footnote-2) (turpmāk – projektu konkurss) ar mērķi atbalstīt sociālās inovācijas dalībvalstīs.

Ņemot vērā to, ka atbilstoši projektu konkursa nolikuma[[2]](#footnote-3) 6. sadaļas “Atbilstības kritēriji” 6.1. apakšsadaļā “Pieteikuma iesniedzēju (galveno pieteikumu iesniedzēju un līdziesniedzēju) un saistīto struktūru atbilstība” noteiktajam projekta pieteikumu var iesniegt tikai dalībvalstu konsorcijs, savukārt konsorcijā jābūt pārstāvētām vismaz divu dalībvalstu vadošajām iestādēm vai organizācijām, kurām vadošā iestāde uzticējusi īstenot projektu, Labklājības ministrija atbilstoši Finanšu ministrijas 10.09.2020. (vēstule Nr. 5.1-24/21/4825) lūgumam veica pretendentu vērtēšanu. Informācija par atbilstošāko pretendentu dalībai projektu konkursā nosūtīta Finanšu ministrijai 15.10.2020. (vēstule Nr. 38-5-01/1512). 02.11.2020. Finanšu ministrija apstiprināja (vēstule Nr. Nr.5.1-24/21/5783) [[3]](#footnote-4) Sabiedrības integrācijas fonda dalību starptautiskajā projektu atlasē “Sociālās inovācijas kompetences centrs”.

Informatīvais ziņojums “Par valsts budžeta saistību uzņemšanos Eiropas Savienības finanšu instrumenta “Nodarbinātības un sociālās inovācijas programma” finansētā projekta “Sociālo inovāciju kompetences centri – kapacitātes celšana ilgtspējīgai sabiedrībai” īstenošanai” sagatavots pēc Sabiedrības integrācijas fonda iniciatīvas ar Labklājības ministrijas starpniecību, lai Sabiedrības integrācijas fonds rastu nepieciešamo līdzfinansējumu un priekšfinansējumu projektu konkursa ietvaros pieteiktā projekta “Sociālo inovāciju kompetences centri – kapacitātes celšana ilgtspējīgai sabiedrībai” (turpmāk – projekts) īstenošanai.

Sabiedrības integrācijas fonda likuma 7. panta piektā daļa nosaka, ka Sabiedrības integrācijas fonds kā finansējuma saņēmējs var īstenot ES politiku instrumentu un pārējās ārvalstu finanšu palīdzības līdzfinansētos projektus tikai ar Sabiedrības integrācijas fonda padomes saskaņojumu un Ministru kabineta lēmumu. Sabiedrības integrācijas fonda dalība projektā atbilstoši Sabiedrības integrācijas fonda likuma 7. panta piektajai daļai tika atbalstīta Sabiedrības integrācijas fonda padomes 02.10.2020. sēdē.

2. ES programma un tās finansēšanas nosacījumi

NSIP programmu administrē EK. Tā apvieno trīs ES programmas, kuras 2007.–2013. gada periodā darbojās atsevišķi: PROGRESS programma, EURES (Eiropas Nodarbinātības pakalpojumu tīkls) un Mikrofinansēšanas instruments, kas ietver mikrofinansēšanu un sociālo uzņēmējdarbību. NSIP programma ir finanšu instruments ar mērķi atbalstīt stratēģijas “Eiropa 2020” īstenošanu, sniedzot finansiālu atbalstu stratēģijas mērķu sasniegšanai, lai veicinātu kvalitatīvu un ilgtspējīgu nodarbinātību, garantētu atbilstošu un pienācīgu sociālo aizsardzību, mazinātu sociālo atstumtību un nabadzību, kā arī uzlabotu darba apstākļus. EK administrē šo projektu konkursu, izsludinot atklātu projektu konkursu, izvērtējot projektu iesniegumus un uzraugot atbalstīto projektu īstenošanu. Pieteikties projektu konkursam varēja starptautiskā konsorcijā.

NSIP programmas vispārējie mērķi ir:

1. stiprināt kopējo izpratni par ES mērķiem un nodarbinātības, sociālo lietu un iekļaušanas jomu darbību koordināciju ES un nacionālā līmenī;
2. atbalstīt atbilstošas sociālās aizsardzības sistēmas un darba tirgus politikas attīstību;
3. modernizēt ES normatīvos aktus un nodrošināt to efektīvu ieviešanu;
4. veicināt ģeogrāfisko mobilitāti un nodarbinātības iespējas, attīstot atvērtu darba tirgu;
5. nodrošināt finansējuma pieejamību mikrokredītiem nelabvēlīgām iedzīvotāju grupām un mikrouzņēmumiem, kā arī sociāliem uzņēmumiem.

Lai sasniegtu šos mērķus, NSIP programma īpaši vērš uzmanību uz nelabvēlīgā situācijā esošajiem iedzīvotājiem, veicina sieviešu un vīriešu līdztiesību, novērš diskrimināciju, veicina kvalitatīvu un ilgtspējīgu nodarbinātību, garantē piemērotu un pienācīgu sociālo aizsardzību, apkaro ilgtermiņa bezdarbu un mazina nabadzību un sociālo atstumtību.

 Projektu konkurss tiek īstenots saskaņā ar Eiropas Parlamenta un Padomes 11.12.2013. Regulu Nr. 1296/2013 par Eiropas Savienības Nodarbinātības un sociālās inovācijas programmu un ar kuru groza Lēmumu Nr. 283/2010/ES, ar ko izveido Eiropas progresa mikrofinansēšanas instrumentu nodarbinātībai un sociālajai iekļaušanai[[4]](#footnote-5), un saskaņā ar Eiropas Parlamenta un Padomes 17.12.2013. Regulu Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006[[5]](#footnote-6), it īpaši tās 118.pantu.

Saskaņā ar NSIP programmas projektu konkursa dokumentāciju un finanšu nosacījumiem[[6]](#footnote-7) EK nodrošina finansējumu maksimāli 80 % no projekta attiecināmajām izmaksām, ko projektos, kas ilgst no 12 līdz 24 mēnešiem, izmaksā trīs daļās:

* pirmais avansa maksājums 40 % apmērā no piešķirtā EK finansējuma 30 dienu laikā no projekta līguma spēkā stāšanās dienas;
* otrs avansa maksājums 40 % apmērā no piešķirtā EK finansējuma 60 dienu laikā pēc tam, kad EK saņēmusi maksājuma pieprasījumu, progresa ziņojumu par projekta īstenošanu un detalizētu atskaiti par iepriekšējās avansa maksājuma daļas izmantošanu. Šie dokumenti jāiesniedz 60 dienu laikā pēc attiecīgā pārskata perioda beigām. Ja iepriekšējais avansa maksājums ir apgūts mazāk par 70 %, otrā avansa maksājuma summa tiek samazināta par neapgūto starpību.
* gala maksājums tiks samaksāts 90 dienu laikā pēc gala maksājuma pieprasījuma, noslēguma pārskata un noslēguma finanšu pārskata iesniegšanas.

Projekts tiek īstenots konsorcijā ar Spānijas Darba un sociālās ekonomikas ministriju kā projekta koordinatoru (turpmāk – projekta koordinators), kā arī partneriem no Francijas un Zviedrijas, tādējādi EK finansējums tiks pārskaitīts projekta koordinatoram. Sabiedrības integrācijas fonds kā projekta partneris saņems finansējumu no projekta koordinatora atbilstoši konsorcija līgumā, kas tiks noslēgts starp projekta koordinatoru un partneriem, noteiktajai kārtībai.

3. Problēmas aktualitāte un tas pamatojums

3.1. Problēmas aktualitāte un tās pamatojums ES

Projektu konkurss pamatots ar to, ka strauji mainīgajā pasaulē sociālā inovācija kļūst arvien nozīmīgāka, lai risinātu dažādas problēmas, ar kurām saskaras Eiropas iedzīvotāji. Pāreja uz zaļo ekonomiku (ar zemu oglekļa dioksīda emisiju līmeni), demogrāfiskās izmaiņas, pāreja uz informāciju tehnoloģijās balstītu ekonomiku, COVID-19 krīze un arī ar migrāciju saistīti jautājumi jau ir sākuši pārveidot darba, izglītības un sociālo pakalpojumu pasauli.

Ņemot vērā iepriekš minēto, ES politikas prioritātes tiek pielāgotas un aktualizētas. Šobrīd galvenās prioritātes ir noteiktas:

* palīdzēt COVID-19 pandēmijas radītajiem ekonomiskajiem un sociālajiem zaudējumiem, sākt Eiropas atveseļošanos, aizsargāt un radīt darbavietas;
* īstenot Eiropas zaļo vienošanos *(European Green Deal),* vienlaikus nodrošinot taisnīgu pāreju uz zaļu ekonomiku;
* stiprināt ekonomisko aktivitāšu sociālo dimensiju, pilnībā īstenojot Eiropas sociālo tiesību pīlāra principus, tostarp Eiropas sociālās ekonomikas rīcības plānu sociālo inovāciju veicināšanai;
* veicināt Eiropas iedzīvotāju, uzņēmumu un iestāžu gatavību digitalizācijai;
* iesaistīt un mobilizēt Eiropas iedzīvotājus viņu dzīves un darba apstākļu veidošanā, tādējādi veicinot jaunu virzību Eiropas demokrātijas virzienā;
* aizsargāt Eiropas vērtības, kas balstītas uz solidaritāti, vienlīdzību un drošību, un uz šī pamata turpināt attīstīt Eiropas sociālo un ekonomikas modeli.

Sociālā inovācija var tikt definēta kā labāka, efektīvāka un racionālāka aktuālo sociālo problēmu risinājumu izstrāde un ieviešana praksē, radot jaunu sadarbības kultūru un veicinot sociālo progresu sabiedrībā.[[7]](#footnote-8) Šie jaunie risinājumi var būt jauni produkti, pakalpojumi, modeļi, procesi, likumi, organizācija, metode, sociālo problēmu risinājumi, prakse un citi veidi, kas vienlaikus atbilst sociālajai vajadzībai un noved pie jaunām vai uzlabotām spējām un attiecībām, kā arī līdzekļu un resursu lietderīgāka pielietojuma.

Sociālās inovācijas ietver aktivitātes, kas ir sociālas gan attiecībā uz to mērķiem, gan to sasniegšanas līdzekļiem. Sociālo inovāciju mērķis ir mainīt sociālo kontekstu, veicinot arī pilsoniskās sabiedrības dalībnieku iesaisti un ceļot to rīcībspēju, tostarp jaunu politikas pieeju izstrādē.

Sociālās inovācijas koncepts ļauj valsts iestādēm, akadēmiskajiem ekspertiem, privātā un nevaldības sektora organizācijām nodibināt jaunas attiecības vai sadarbību, lai veicinātu inovāciju attīstību atbilstoši katra sektora vajadzībām un iespējām, tostarp veicinot labo prakšu pārnesi starp dalībvalstīm. Tāda prakse, kas jau ir izveidojusies un pierasta vienā valstī vai reģionā, citur var tikt skatīta kā inovācija.

NSIP programmas ietvaros īstenotajiem projektiem jābūt vērstiem uz darbībām, kas veicina sociālo inovāciju izstrādi un ieviešanu, īpaši reaģējot uz tādām sociālajām vajadzībām, kas netiek vai nav apmierinātas pietiekami. Tāpat NSIP programma darbojas kā starpvalstu attiecību izveides rīks, kā arī sadarbības tīklu veidošanas rīks starp publiskā, privātā un nevaldības sektora dalībniekiem, atbalstot tos jaunu pieeju izstrādē un ieviešanā, ar mērķi risināt sociālās vajadzības un problēmas.

Arī jaunā Eiropas Sociālā fonda (turpmāk – ESF) Plus (turpmāk – ESF+) perioda 2021.–2027. gadam priekšlikums, apvienojot vairākas programmas, ietver pastiprinātas uzmanības pievēršanu sociālajām inovācijām[[8]](#footnote-9). Programma paredz stimulēt sociālās inovācijas trīs savstarpēji papildinošos veidos. Pirmkārt, dalītās pārvaldības ietvaros, tas ir, dalībvalstīm ESF programmās ir jānosaka prioritāte finansējumam sociālo inovāciju izveides atbalstam vai stiprināšanai. Šādu finansēšanas prioritāšu noteikšana dalībvalstīs tiks stimulēta ar paaugstinātu ES līdzfinansējuma likmi. Otrkārt, EK plāno turpināt sociālo inovāciju atbalstu ar NSIP programmas starpniecību. Arī turpmāk programmas īstenošana galvenokārt notiks ar uzaicinājumiem iesniegt projektu pieteikumus, tostarp starptautiskus projektus, NSIP programmā iesaistītajām valstīm. Treškārt, EK ir ierosinājusi papildināt ESF+ maksājumus inovatīvām darbībām ar 200 miljonu *euro* lielu finansējuma daļu starpvalstu sadarbībai, īstenošanu uzticot kādas dalībvalsts publiskās pārvaldes iestādei vai starptautiskai organizācijai. Iepriekš minētās starptautiskās sadarbības ietvaros plānots izsludināt uzaicinājumu starpvalstu projektiem ES līmenī, paredzot savstarpējās mācīšanās aktivitātes, sadarbības tīklu veidošanu un kapacitātes stiprināšanu.

3.2. Problēmas aktualitāte un tās pamatojums Latvijā

Šodien, meklējot dažādu sabiedrībai aktuālu problēmu risinājumus, arvien nozīmīgāka kļūst arī sociālās inovācijas jēdziena definēšana atbilstīgi jaunās ekonomikas laikmetam. Likumsakarīgi sociālās inovācijas ieviešana kļuvusi aktuāla arī ES. Jau no 2009. gada EK līmenī norisinās diskusijas par sociālās inovācijas iniciatīvām un to ieviešanas iespējām, virzot to kā vienu no praktiskiem risinājumiem pieaugošajām sociālajām vajadzībām ES dalībvalstīs. Īpaša uzmanība sociālajai inovācijai veltīta ES iniciatīvas “Inovāciju Savienība” ietvaros. Tā ir viena no “ES 2020” stratēģijas septiņām vadošajām iniciatīvām, kuru EK ir izstrādājusi, lai noteiktu nacionāla, ES un starptautiska mēroga pasākumus, kas būtu īstenojami inovācijas jomā, lai sasniegtu “ES 2020” stratēģijā noteiktos mērķus. Stratēģiskā dokumenta ietvaros sociālā inovācija tiek skaidrota kā iespēja iesaistīt ES pilsoņus ekonomiska rakstura aktivitātēs. “Inovāciju Savienības” iniciatīva iezīmē nepieciešamību iestrādāt sociālās inovācijas atbalsta pasākumus 2014.–2020. gada ESF programmās un aicina dalībvalstis būt aktīvākām sociālās inovācijas projektu atbalstīšanā. Šajā plānošanas posmā ir izveidota NSIP programma kā atsevišķa atbalsta programma, kas veltīta tieši sociālajai inovācijai ar kopējo budžetu 919 miljonu *euro* apmērā. Tā paredz atbalstu ES dalībvalstīm nodarbinātības un sociālo reformu izstrādei un īstenošanai ES, nacionālajā, reģionālajā un vietējā līmenī.

Sociālā inovācija ir nozīmīgs Latvijas sabiedrības ilgtspējīgu attīstību veicinošs elements, jo tā ierosina daudzpusīgas pozitīvas pārmaiņas dažādās dimensijās – piemēram, personības, cilvēku mijiedarbības, sabiedrības izaugsmes, inovācijas, darba iespējas, cilvēku dzīves kvalitātes un dzīvesveida uzlabošanā. Turklāt sociālās inovācijas procesos iesaistītie indivīdi un sabiedrība kopumā gūst labumu, jo:

* piedaloties sociālās inovācijas procesos, notiek pozitīvas pārmaiņas cilvēka domāšanā, veiktspējā un attieksmē pret citiem cilvēkiem un problēmām sabiedrībā;
* sociālā inovācija uzlabo sadarbības kvalitāti, kas tiek panākta, pilnveidojot sociālo problēmu risināšanas paņēmienus, uzlabojot komunikāciju un starppersonu attiecības, stimulējot socializācijas iespējas;
* sociālā inovācija veido bāzi sociālajai izaugsmei, jo tā nodrošina ieguvumus visai sabiedrībai kopumā, attīsta sociālo infrastruktūru, izraisa pozitīvas pārmaiņas izglītībā, politikā un citās jomās, kā arī attīsta jaunas, uz cilvēku centrētas vērtību sistēmas veidošanos sabiedrībā;
* sociālās inovācijas rezultātā var tikt radītas jaunas tehnoloģijas, produkti un pakalpojumi; tātad sociālā inovācija var veicināt inovāciju kopumā;
* sociālā inovācija var veicināt karjeras izaugsmi un jaunu darba vietu radīšanu.[[9]](#footnote-10)

Nepieciešamība attīstīt sociālās inovācijas Latvijā ir ietverta kā uzdevums arī jaunajā plānošanas dokumentā – pamatnostādņu projektā “Sociālās aizsardzības un darba tirgus politikas pamatnostādnes 2021.–2027. gadam” (turpmāk – pamatnostādņu projekts), kuru izstrādā Labklājības ministrija sadarbībā ar līdzatbildīgajām institūcijām. Pamatnostādņu projekta 2. rīcības virziena “Moderna un pieejama sociālo pakalpojumu sistēma, kas cita starpā uzlabo iedzīvotāju iespējas dzīvot neatkarīgi un dzīvot sabiedrībā, iekļauties izglītībā un darba tirgū” 4.5. uzdevums paredz palielināt sabiedrībā balstītu sociālo pakalpojumu pieejamību, efektivitāti un atbilstību mērķa grupas vajadzībām, attīstot sociālās inovācijas, tai skaitā, digitālus un tehnoloģiskus risinājumus sociālo pakalpojumu sniegšanā, kā arī uzlabojot sociālo pakalpojumu sniedzēju digitālās prasmes un IKT risinājumu izmantošanā. Uzdevuma izpildē kā viena no līdzatbildīgajām institūcijām noteikts Sabiedrības integrācijas fonds.

4. Iesniegtais projekta pieteikums

Lai nodrošinātu iepriekš minētā uzdevuma izpildi, kā arī veicinātu sociālo inovāciju attīstību Latvijā, 30.11.2020. Sabiedrības integrācijas fonds konsorcijā ar partneriem no Spānijas, Francijas un Zviedrijas NSIP programmas izsludinātajā projektu konkursā iesniedza projekta pieteikumu. Projektu iesniedza Spānijas Darba un sociālās ekonomikas ministrija kā projekta koordinators sadarbībā ar Sabiedrības integrācijas fondu un vēl 6 (sešiem) partneriem:

* Spānijas Valsts sekretārs sociālo tiesību jautājumos;
* Zviedrijas Sociālo inovāciju forums;
* Zviedrijas bezpeļņas organizācija “Tiecies uz pārmaiņām” (no angļu valodas *“Reach for Change”);*
* Zviedrijas bezpeļņas organizācija “Inkludera”;
* Francijas sociālās ekonomikas un sociālo inovāciju aģentūra “Avise”.

Projekta mērķis ir veicināt starpvalstu sadarbību un savstarpēju mācīšanos, lai izveidotu vai stiprinātu iestādes un organizācijas, kas darbojas kā nacionālie sociālo inovāciju kompetences centri, kā arī lai attīstītu sociālo inovāciju ekosistēmu attiecīgajā dalībvalstī.

19.03.2021. projekta koordinators saņēma EK Nodarbinātības, sociālo lietu un iekļaušanas ģenerāldirektorāta vēstuli Nr. Ares (2021) 1967961 par projekta izvērtēšanas rezultātiem, ar kuru informēts, ka projekta pieteikums ir veiksmīgi izturējis izvērtēšanu, tādējādi projekta partneri tika aicināti apstiprināt apņemšanos uzņemties saistības, pēc kā tiks uzsākta granta līguma parakstīšanas procedūra. Projekta koordinators ar 26.03.2021. vēstuli informēja EK par gatavību uzņemties saistības un aicināja noteikt projekta sākuma datumu 01.06.2021.

4.1. Projekta pieteikuma ietvaros plānotās darbības

Darbība Nr. 1: nodrošināt projekta vadību, uzraudzību un administrēšanu. Tāpat šī darbība ietver projekta komunikācijas aktivitātes, kas tiks īstenotas centralizēti, ar projekta koordinatora starpniecību.

Darbība Nr. 2: esošās pieredzes un dalībnieku kartēšana, galveno šķēršļu, kas kavē sociālo inovāciju attīstību, identificēšana. Darbības ietvaros plānots identificēt partneru pārstāvēto dalībvalstu sociālo inovāciju ekosistēmu stiprās un vājās puses, noteikt labās prakses iniciatīvas. Tiks organizētas darba grupas tikšanās attālinātā formātā, pētīta pieejamā informācija un literatūra katrā no dalībvalstīm. Plānots rast kopēju izpratni par sociālo inovāciju, pamatojoties uz katra partnera dalībvalsts pieredzi, tās projektiem, dalībniekiem un sistēmu, radīt priekšstatu par katras valsts situāciju un veikt salīdzinājumu, uz kura rezultātiem tiktu balstītas tālākās aktivitātes katrā dalībvalstī. Darbības ietvaros plānots organizēt vidus posma konferenci, lai nodrošinātu efektīvu pieredzes apmaiņu.

Darbība Nr. 3: sagatavot un pārbaudīt 1 – 2 sociālo inovāciju projektus. Tiks organizēta savstarpējā mācīšanās, veikta sociālo inovāciju prakses izpēte katrā no dalībvalstīm, īstenojot pieredzes apmaiņu, kas balstīta uz konkrētu tematiku, kurā sociālā inovācija ir praktizēta vienā dalībvalstī un varētu tikt izmantota citā. Darbības ietvaros Latvijā tiks izmēģināti 1 – 2 veiksmīgi sociālo inovāciju projekti, kuru īstenošanai tiks veiktas arī iesaistīto pušu apmācības. Apmācības nodrošinās pārstāvji no tām partnervalstīm, kurās iepriekš minētie sociālo inovāciju projekti jau veiksmīgi īstenoti.

Darbība Nr. 4: rīku un metožu sistematizēšana un kapacitātes celšana sociālo inovāciju kompetenču jomā. Darbības ietvaros plānots izpētīt dalībvalstu esošās kompetences un pieredzi, kas veicina sociālo inovāciju procesu attīstību, galveno uzmanību pievēršot dalībvalstu izmantotajiem rīkiem un metodēm. Darbības ietvaros plānota pieredzes apmaiņa starp vairāk pieredzējušām dalībvalstīm sociālās inovācijas jomā (Zviedrija, Francija) un mazāk pieredzējušajām (Latvija, Spānija).

Darbība Nr. 5: noteikt sociālo inovāciju kompetences centru iespējas, izveides stratēģijas un rīcības plānus katrā dalībvalstī. Paredzēts veikt nacionālo kompetences centru struktūru izveidi vai stiprināšanu, atkarībā no tā, vai attiecīgajā dalībvalstī šāds centrs jau ir izveidots vai tiks veidots. Šī darbība tiks balstīta uz projekta ietvaros gūtajiem rezultātiem, ņemot vērā katras dalībvalsts politikas virzienus un institucionālos procesus. Pēdējās darbības ietvaros plānots organizēt gala konferenci, kurā tiktu apkopoti un prezentēti projekta rezultāti.

4.2. Sabiedrības integrācijas fonda dalība projekta darbībās

Sabiedrības integrācijas fonds piedalīsies visās projekta aktivitātes, bet kā atbildīgais projekta partneris Sabiedrības integrācijas fonds ir noteikts par projekta pēdējās darbības (darbība Nr. 5) īstenošanu, kas ietver:

* projekta rezultātu konsolidēšanu;
* kopīga analītiskā tīkla izveidi sociālās inovācijas kompetences centru struktūrai katrai dalībvalstij, tostarp izstrādājot arī darba plānu, kas jāīsteno katrai dalībvalstij, lai izveidotu vai stiprinātu sociālās inovācijas kompetences centrus;
* noslēguma konferences organizēšanu, kurā tiks apkopoti pilotprojekta, savstarpējās zināšanu apmaiņas un izstrādāto darba plānu rezultāti. Noslēguma konference tiks organizēta Latvijā, plānoti 45 dalībnieki. Konference tiks organizēta angļu valodā ar nodrošinātu tulkojumu uz latviešu valodu.

Projekta īstenošanas gaitu Sabiedrības integrācijas fondā koordinēs projekta vadītājs, kas gatavos un sniegs projekta koordinatoram informāciju (gan saturisku, gan finanšu) par darbību īstenošanas gaitu un sasniegtajiem rezultātiem.

Aktivitāšu īstenošanā plānots iesaistīt Sabiedrības integrācijas fonda darbiniekus, kā arī ārštata jomas ekspertus, kuriem paredzēta darba samaksa no projekta budžeta. Plānots, ka projekts tiks uzsākts 01.06.2021., taču faktiskais projekta sākuma datums tiks saskaņots EK finansējuma līguma parakstīšanas laikā.

Projekta ietvaros plānots īstenot pilotprojektu (1-2 veiksmīgu sociālās inovācijas projektu izmēģināšanai nacionālā līmenī). Gadījumā, ja pilotprojektā tiks īstenotas aktivitātes sociālo pakalpojumu jomā, potenciāli tām identificējama papildināmība ar Labklājības ministrijas 2021.-2027. gada plānošanas perioda pārziņas Eiropas Sociālā fonda Pluss pasākumu 4.4.1.1. “Atbalsts jaunām pieejām sabiedrībā balstītu sociālo pakalpojumu sniegšanā (inovācijas)”[[10]](#footnote-11) (turpmāk – 4.4.1.1. pasākums), kā ietvaros plānots finansēt inovatīvas metodes, kas izmantojamas sociālo pakalpojumu sniegšanai sociālās atstumtības riskam pakļautiem cilvēkiem. Savukārt gadījumā, ja pilotprojekts tiks īstenots pirms 4.4.1.1. pasākuma vai pirms kādas tā kārtas uzsākšanas, potenciāli iespējams, ka pilotprojekta ietvaros sociālās inovācijas pieeja tiks attīstīta arī 4.4.1.1. pasākuma ietvaros, tādējādi nodrošinot savstarpēju sinerģiju.

5. Finanšu nosacījumi

Projektā plānotais finansējums un tā sadalījums

Projekta kopējās izmaksas plānotas 1 064 413 *euro* apmērā, no tām EK NSIP programmas piešķirtais finansējums (maksimāli 80 % no attiecināmajām izmaksām) 851 530 *euro*. Sabiedrības integrācijas fonda kopējās izmaksas plānotas 180 105 *euro* apmērā, no tām EK NSIP programmas finansējums – 144 084 *euro*, Latvijas valsts nacionālais līdzfinansējums – 36 021 *euro.* Informatīvā ziņojuma pirmajā tabulā norādīts Sabiedrības integrācijas fonda izmaksu sadalījums projektā gadu dalījumā.

Kopējais maksimālais Sabiedrības integrācijas fonda aktivitāšu īstenošanai projektā nepieciešamais līdzfinansējuma un priekšfinansējuma apjoms no valsts budžeta ir64 837 *euro*.

*Tabula Nr. 1*

**Sabiedrības integrācijas fonda finansējuma sadalījums projektā\***

|  |  |  |  |  |  |
| --- | --- | --- | --- | --- | --- |
| **Nr. p.k.** | **Finansējuma avots** | **2021.*****euro*** | **2022. *euro*** | **2023. *euro*** | **Kopā *euro*** |
| 1. | NSIP finansējums 80 % (1. avanss 40 % apmērā) | 57 634 | 0 | 0 | 57 634 |
| 2. | NSIP finansējums 80 % (2. avanss 40 % apmērā) | 0 | 57 634 | 0 | 57 634 |
| NSIP finansējums 80 % (gala maksājums 20 % apmērā) | 0 | 0 | 28816 | 28 816 |
| 4. | Valsts budžeta līdzfinansējums 20 % | 12 007 | 12 007 | 12 007 | 36 021 |
| Valsts budžeta priekšfinansējums NSIP līdzfinansējuma gala maksājuma daļai 20 % apmērā | 0 | 0 | 28 816 | - |
|  | **Kopā** | **69 641** | **69 641** | **40 823** | **180 105** |

\* Finansējuma sadalījums ir indikatīvs un var tikt precizēts līguma noslēgšanas gaitā ar EK.

Granta līguma projekta 1. avanss plānots 40 % (57 634 *euro*) apmērā no NSIP programmas piešķirtā finansējuma, kas tiek izmaksāts 30 dienu laikā pēc līguma noslēgšanas (indikatīvi 2021. gada jūnijā). Projekta 2. avanss plānots 40 % (57 634 *euro*) apmērā no NSIP programmas piešķirtā finansējuma. Tas tiks izmaksāts 60 dienu laikā pēc tam, kad EK saņems maksājuma pieprasījumu, projekta progresa ziņojumu, kā arī detalizētu atskaiti par iepriekšējā avansa daļas izmantošanu. Šos dokumentus projekta koordinators iesniegts EK 60 dienu laikā pēc attiecīgā pārskata beigām (pārskata periods projektiem, kas ilgst 24 mēnešus, ir 12 mēneši). Ja iepriekšējās avansa daļas kopējais patēriņš projektā ir mazāks par 70 %, 2. avansa summu samazina par starpību starp 70 % no pirmā avansa un izmantoto summu. Gala maksājums 20 % (28 816 *euro)* apmērā no NSIP programmas finansējuma tiks izmaksāts 90 dienu laikā pēc gala maksājuma pieprasījuma iesniegšanas (indikatīvi 2023. gada III ceturksnī). Līdz ar to projekta ieviešanai nepieciešams valsts budžeta priekšfinansējums 20 % apmērā no kopējā NSIP programmas finansējuma. Priekšfinansējumu no valsts budžeta nepieciešams, lai nodrošinātu Sabiedrības integrācijas fonda aktivitāšu īstenošanu 2023. gadā. Sabiedrības integrācijas fonds kā projekta partneris finansējumu saņems no projekta koordinatora, pamatojoties uz sadarbības līgumā atrunātajiem nosacījumiem. Pēc maksājuma saņemšanas no projekta koordinatora, valsts budžeta priekšfinansējuma atmaksa tiks ieskaitīta valsts pamatbudžeta ieņēmumos.

*Tabula Nr. 2*

**Projektā plānotie izdevumi pa gadiem (Sabiedrības integrācijas fonda finansējuma sadalījums)\*\***

|  |  |  |  |  |
| --- | --- | --- | --- | --- |
| **Pozīcija** | **2021.*****euro*** | **2022.*euro*** | **2023.*euro*** | **Kopā*euro*** |
| **Atlīdzība** | 9 450 | 28 200 | 24 250 | 61 900 |
| *Darbības pakotne Nr.1(projekta vadītājs, projekta grāmatvedis)* | *4 200* | *7 200* | *3 000* | *14 400* |
| *Darbības pakotne Nr.2* *(projekta aktivitātes koordinators/-i)* | *2 250* | *3 500* | *0* | *5 750* |
| *Darbības pakotne Nr.3* *(projekta aktivitātes koordinators/-i)* | *3 000* | *750* | *500* | *4 250* |
| *Darbības pakotne Nr.4* *(projekta aktivitātes koordinators/-i)* | *0* | *5 500* | *2 000* | *7 500* |
| *Darbības pakotne Nr.5* *(projekta aktivitātes koordinators/-i)* | *0* | *11 250* | *18 750* | *30 000* |
| **Komandējumu izdevumi** | 0 | 14 100 | 21 673 | 35 772 |
| *Darbības pakotne Nr.3**(mācību vizītes Francijā, Zviedrijā, komandējuma izdevumi)* | *0* | *12 432* | *0* | *12 432* |
| *Darbības pakotne Nr.4 (nacionālā līmeņa eksperta darba grupas, komandējuma izdevumi)* | *0* | *1 668* | *0* | *1 668* |
| *Darbības pakotne Nr.5 (konferences dalībnieku komandējuma izdevumi)* | *0* | *0* | *21 673* | *21 673* |
| **Pakalpojumi** | 2 000 | 34 500 | 31 750 | 68 250 |
| *Darbības pakotne Nr.1(izstrādāto sadarbības tīklu licence)* | *2 000* | *0* | *0* | *2 000* |
| *Darbības pakotne Nr.2 (rakstveida tulkošana, projektā izstrādāto ziņojumu tulkošana)* | *0* | *2 000* | *0* | *2 000* |
| *Darbības pakotne Nr.3 (ārējo ekspertu atlīdzība (ekspertu pakalpojums), pilotprojektu izmēģināšana, ekspertu dalība darba grupās)* | *0* | *25 000* | *0* | *25 000* |
| *Darbības pakotne Nr.5 (rakstveida tulkošana, sinhronā tulkošana konferences laikā, ārējo ekspertu atlīdzība (ekspertu pakalpojums)* | *0* | *7 500* | *31 750* | *39 250* |
| **Administratīvie izdevumi** | 0 | 0 | 2 400 | 2 400 |
| *Darbības pakotne Nr.5 (tulkošanas kabīņu noma konferences vajadzībām-1200 euro; konferences dalībnieku ēdināšana- 1200 euro)*  | *0* | *0* | *2 400* | *2 400* |
| Kopā | 11 450 | 76 800 | 80 073 | 168 322 |
| Netiešās izmaksas (7%) | 802 | 5 376 | 5 605 | 11 783 |
| **Pavisam kopā** | **12 252** | **82 176** | **85 678** | **180 105** |
| *\*\* Finansējuma sadalījums ir indikatīvs un var tikt precizēts līguma noslēgšanas gaitā ar EK.* |

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

Sabiedrības integrācijas fonda budžetā nav brīvu finanšu līdzekļu priekšfinansējuma nodrošināšanai, un budžeta iestādes var uzņemties papildu saistības vienīgi ES politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24. panta trešā daļa).

6. Turpmākā rīcība

Ņemot vērā to, ka dalība projektā veicina sociālo inovāciju attīstību Latvijā, tostarp adresējot problēmas sociālo pakalpojumu jomā, projekta īstenošanai nepieciešams:

1. atļaut Sabiedrības integrācijas fondam uzņemties papildu valsts budžeta ilgtermiņa saistības EK NSIP programmas finansētā projekta īstenošanai. Projekta kopējās izmaksas ir 180 105 *euro*, tai skaitā Eiropas Komisijas finansējums 144 084 *euro* un valsts budžeta līdzfinansējums 36 021 *euro*;
2. atbalstīt, ka Sabiedrības integrācijas fonds projekta īstenošanai normatīvajos aktos noteiktā kārtībā iesniedz Finanšu ministrijā valsts budžeta līdzekļu pārdales pieprasījumu priekšfinansējuma un līdzfinansējuma nodrošināšanai no budžeta resora 74. “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”;
3. noteikt, ka Sabiedrības integrācijas fondam pēc gala maksājuma saņemšanas no projekta koordinatora nodrošināt saņemto līdzekļu (valsts budžeta veiktā priekšfinansējuma apmērā) ieskaitīšanu valsts pamatbudžeta ieņēmumos;
4. noteikt, ka Sabiedrības integrācijas fondam jāsagatavo un labklājības ministram trīs mēnešu laikā pēc projekta noslēgšanās (indikatīvi 30.06.2023.) jāiesniedz izskatīšanai Ministru kabinetā informatīvais ziņojums, kurā izvērtēta sociālās inovācijas kompetences centra darbības nodrošināšanas nepieciešamība (t.sk. nosakot tā funkcijas, iesaistītās puses, veicamās darbības, finansēšanas modeli, kā arī citus organizatoriskos un institucionālos aspektus).

|  |  |
| --- | --- |
| Labklājības ministre | Ramona Petraviča |

**Makarovs**, 67782958

vjaceslavs.makarovs@lm.gov.lv

**Lāce**, 29923080

Sanita.Lace@sif.gov.lv

1. https://ec.europa.eu/social/main.jsp?catId=629&langId=en&callId=604&furtherCalls=yes. [↑](#footnote-ref-2)
2. https://ec.europa.eu/social/BlobServlet?docId=22885&langId=en. [↑](#footnote-ref-3)
3. Vadošās iestādes sniegtais apstiprinājums Sabiedrības integrācijas fonda dalībai projektu atlasē dod tiesības Sabiedrības integrācijas fondam pildīt Latvijas sociālās inovācijas kompetences centra funkcijas tikai uz projekta īstenošanas laiku. [↑](#footnote-ref-4)
4. https://eur-lex.europa.eu/LexUriServ/LexUriServ.do?uri=OJ:L:2013:347:0238:0252:LV:PDF. [↑](#footnote-ref-5)
5. https://eur-lex.europa.eu/legal-content/LV/TXT/?uri=celex%3A32013R1303. [↑](#footnote-ref-6)
6. Saskaņā ar Eiropas Parlamenta un Padomes Regulas 2018/1046 (18.07.2018.) par finanšu noteikumiem, kas piemērojami Savienības vispārējam budžetam, ar ko groza Regulu Nr. 1296/2013, Nr. 1301 / 2013, Nr. 1303/2013, Nr. 1304/2013, Nr. 1309/2013, Nr. 1316/2013, Nr. 223/2014, Nr. 283/2014, un Lēmumu Nr. 541/2014 / ES un ar ko atceļ Regulu Nr. 966/2012 115. un 203. pantu (https://eur-lex.europa.eu/legal-content/EN/TXT/?uri=CELEX%3A32018R1046) [↑](#footnote-ref-7)
7. RTU Izdevniecība, Zinātniskā monogrāfija „Sociālā inovācija: Izaicinājumi un risinājumi Latvijā”, pieejams: https://ebooks.rtu.lv/wp-content/uploads/sites/32/2020/02/9789934222290\_Sociala-inovacija\_PDF.pdf. [↑](#footnote-ref-8)
8. https://eur-lex.europa.eu/legal-content/LV/TXT/?uri=CELEX%3A52018PC0382. [↑](#footnote-ref-9)
9. RTU Izdevniecība, Zinātniskā monogrāfija “Sociālā inovācija: Izaicinājumi un risinājumi Latvijā”, pieejams: https://ebooks.rtu.lv/wp-content/uploads/sites/32/2020/02/9789934222290\_Sociala-inovacija\_PDF.pdf. [↑](#footnote-ref-10)
10. Pasākuma numurs un nosaukums var tikt precizēts darbības programmas izstrādes laikā. [↑](#footnote-ref-11)